Marjana Domaškojc

mini|Narowny křiž Marjany Domaškojc w Cazowje

Marjana Domaškojc (* 28. februara 1872 w Cazowje, † 11. awgusta 1946 runje tam) bě delnjoserbska basnica, spisowaćelka, nowinarka a patriotka.

Wona započa wot 1886 w tekstilnej fabrice w Choćebuzu dźěłać. Hač do 1931 bě tam přistajena a hromadźeše zaćišće a nazhonjenja serbsko-němskich dźěłowych poměrow w Delnjej Łužicy.

Wot 1925 pisaše za rozdźělne serbske nowiny a časopisy rozprawy a předewšěm basnje. Do jeje basnjow zaběžachu předewšěm jeje zaćišće domjaceje přirody a wjesneho žiwjenja z religiozneho wida. Nimo toho pisaše tež patriotiske basnje, w kotrychž so z tehdyšej situaciju Serbow kritisce rozestaješe.

W lěću 1929 wuńdźe jeje socialnokritiska dźiwadłowa hra Z chudych žywjenja tehdyšeho časopisa Łužyca, w kotrymž je połoženje Serbow wopisała. Dźiwadłowa hra njemóžeše so dla  spřećiwjenja konserwatiwnych kruhach w Němskej předstajić. W lěću 1932 předstaji so prěni raz čěsce w Praze.

Po njej bu w NDR pomjenowana tehdyša Serbska rozšěrjena wyša šula w Choćebuzu, dźensniši Delnjoserbski gymnazij. W Choćebuskim měšćanskim dźělu Chmjelow je dróha po Marjani Domaškojc pomjenowana, w Radušu tamniša pěstowarnja.

Jeje row z wot Měrćina Nowaka-Njechorńskeho wuhotowanym drjewjanym křižom nadeńdźe so na wjesnym pohrjebnišću w Cazowje. Křiž steji pod pomnikoškitom.

 Žórło 
Ein kleines Lexikon - Sorben/Serbja. Domowina-Verlag, Bautzen 1989, ISBN 3-7420-0405-0

 Wotkazy 
  (atr=107707284) 
  (atr=118680234) 
 Literatura wot a wo Marjanje Domaškojc w Serbskej bibliografiji 
 Dokumenty a dźěl zawostajenstwa w Serbskim kulturnym archiwje (pdf-dataja)

Kategorija:Serbska literatura
Kategorija:Žona
Kategorija:Rodź. 1872
Kategorija:Zemr. 1946
Kategorija:Serb
Kategorija:Awtor
Kategorija:Basnik
Kategorija:Literatura (20. lětstotk)